Doi tineri din Iași, activiști pasionați, au fost găsiți fără suflare în Ajunul Crăciunului. Ana Ungureanu, 23 de ani, absolventă a Facultății de Litere, și Dragoș Vârlan, 32 de ani, inginer în telecomunicații la Alcatel Lucent Timișoara, erau prieteni și petreceau împreună în seara tragediei.



Cei doi au fost găsiți la miezul nopții prăbușiți în fața blocului. Polițiștii cred că e vorba despre sinucidere, mai ales că în apartament au fost găsite substanțe cu efect halucinogen.



Prietenii lui Dragoș îi contrazic pe oamenii legii. Aceștia spun că tânărul nu s-ar fi sinucis “nici dacă ar fi avut o boală incurabilă”, scrie EVZ.



Aceeași teorie este susținută și de iubita lui Dragoș Vârlan: „Locuiam în Timișoara, împreună cu motanul nostru, Tomi. De Crăciun am mers fiecare la noi acasă, eu în Severin, el în Iași, pentru că suntem foarte apropiați de familiile noastre. Urma să ne vedem pe 29 în Timișoara și să plecăm cu niște prieteni în excursie de Revelion, la Praga.



Era împreună cu Ana Ungureanu, o amică, pe balconul apartamentului unde stătea aceasta, balcon deschis, cu o balustradă joasă și o carpetă pe jos. Probabil că stateau pe balustradă și, la un moment dat, unul dintre cei doi a alunecat trăgându-l și pe celălalt. În balcon a fost găsit un pahar plin, iar celălalt pahar era pe stradă. Tot pe stradă era și geaca lui Dragoș, care probabil că a avut-o ea pe umeri pentru că el mai avea și un hanorac”, povestește Teodora Talpeș pentru sursa citată.



Purtătorul de cuvânt al Poliției Iași, Anca Vîjiac, a declarat că, în mod cert, cei doi nu au fost împinși de o a treia persoană de la balcon, oamenii legii mergând pe două piste: suicid sau accident.



Tragedia este împinsă la cote extreme de Biserica Ortodoxă Română. Cutumele BOR nu ţin seama de prezumţia de nevinovăţie. Dacă Poliţia lucrează cu ipoteza sinuciderii, atunci decedatul nu primeşte slujba de împăcare, afirmă jurnalistul Cezar Pădurariu într-un articol pentru Adevărul.



“Oamenii bisericii îmi par de o cruzime devastatoare în astfel de cazuri. Nu ştii sigur ce-a fost, dar refuzi să ţii o slujbă care poate îl va ajuta pe răposat să-şi găsească drumul spre lumină. Şi ştiţi pentru cine-i devastatoare? Pentru părinţii lui Dragoş, care au crescut un băiat minunat, la a cărui înmormântare de marţi, 29 decembrie, vin prieteni din toată ţara. Lăsaţi-i, dragi oameni ai Bisericii, să-şi plângă copilul în pace. Faceţi-ne un favor şi îngropaţi-l creştineşte pe Dragoş, vă rugăm!”, mai spune Pădurariu.



